**Rheolwr Llais Myfyrwyr – Pecyn Recriwtio**

**Amdanom Ni**

Mae UM PCyDDS yn Undeb Myfyrwyr sydd â set unigryw o heriau a chyfleoedd. Rydym wedi'n gwasgaru dros 6 champws ledled Cymru a Lloegr.

Mae'r safleoedd hyn yn cynnwys:

Birmingham - Sefydlwyd ein campws mwyaf newydd yn 2017. Mae Birmingham wedi gweld twf cyflym a disgwylir iddo ragori ar gampws Llundain fel yr ail fwyaf o ran niferoedd myfyrwyr. Mae'r campws yn cynnwys dau safle, safle gwreiddiol Sparkhill a safle mwy newydd Quay Place gyda thri adeilad yng nghanol y ddinas. Mae'r rhan fwyaf o'r myfyrwyr hyn yn astudio rhaglenni Tystysgrif AU (Sgiliau Cyflogadwyedd).

Caerdydd – Ein campws lleiaf o ran niferoedd myfyrwyr. Mae'r campws hwn yn un adeilad yng nghanol Caerdydd, ac mae'n cynnwys rhaglenni yn y celfyddydau perfformio a rhaglenni Tystysgrif AU.

Caerfyrddin – Mae Caerfyrddin yn teimlo fel y mwyaf traddodiadol o’n safleoedd, gyda myfyrwyr yn byw ar y campws ac yn astudio ystod eang o raglenni megis Chwaraeon, Addysg, a’r Celfyddydau Perfformio.

Llambed - Y campws hynaf sydd â'r ôl troed mwyaf, ond yr ail leiaf o ran niferoedd myfyrwyr. Dim ond cyrsiau dyniaethau y mae'r campws yn eu darparu, ac mae iddo naws gymunedol gref.

Llundain - Wedi'i sefydlu yn 2012, ehangodd campws Llundain yn gyflym i gapasiti. Tystysgrifau AU yw mwyafrif y rhaglenni a gynigir. Mae’r safle wedi’i leoli ym Mharc Busnes Kennington, a disgwylir iddo symud i Canary Wharf ym mis Mehefin 2024.

Abertawe – Mae llawer o hen gampws Prifysgol Fetropolitan Abertawe bellach yn rhan o gampws Abertawe, gydag ambell ychwanegiad modern yn ardal marina Abertawe. Ein campws mwyaf o ran y rhaglenni a gynigir a nifer y myfyrwyr. Mae'r campws ei hun, fodd bynnag, yn gyfres o adeiladau yng nghanol Abertawe.

Cawn ein harwain yn wleidyddol gan ein Swyddogion Sabothol etholedig, yn strategol gan ein Prif Weithredwr, ac yn elusennol gan ein Hymddiriedolwyr.

Gallwch weld ein tîm staff presennol yma:

<https://www.uwtsdunion.co.uk/about/team>

Mae pob Undeb Myfyrwyr yn unigryw, ond mae PCyDDS yn rhywbeth gwahanol gyda’i lleoliadau amrywiol. Mae UM PCyDDS yn Undeb sy’n llawn swyn a chymeriad.

**Ein Cenhadaeth**

Gyda'n gilydd, byddwn yn gweithio i wella bywydau myfyrwyr yn PCyDDS.

**Ein Gweledigaeth**

Rydyn ni eisiau bod yr Undeb Myfyrwyr rydych chi'n ei haeddu.

**Ein Hymddygiad**

* Gweithredu'n gynaliadwy
* Gweithio'n ddwyieithog
* Cyrchu adnoddau’n gyfrifol
* Penderfynu’n dryloyw
* Cyfathrebu'n eang

**Swydd Ddisgrifiad: Rheolwr Llais y Myfyrwyr**

|  |  |
| --- | --- |
| **Math o Gytundeb** | Parhaol |
| **Oriau Gwaith** | 35 awr yr wythnos (gweithio ar fin-nos ac ar benwythnosau o bryd i’w gilydd) |
| **Cyflog** | £27,500 (yn cynyddu i £29,592 ar ôl cyfnod prawf o 3 mis) |
| **Lleoliad** | Unrhyw Gampws (bydd angen teithio rhwng pob lleoliad)   * Disgwylir i’r rôl hon weithio ar draws campysau Abertawe, Caerfyrddin a Llambed yn ôl yr angen, gyda theithio rheolaidd i gampysau eraill PCyDDS gan gynnwys Birmingham, Llundain, a Chaerdydd. |
| **Yn gyfrifol am:** | * Cydlynydd Llais Myfyrwyr – Cynrychiolaeth Academaidd * Cydlynydd Llais Myfyrwyr – Democratiaeth ac Ymgyrchoedd * Cydlynydd Llais Myfyrwyr – Birmingham * Cydlynydd Llais Myfyrwyr – Llundain * Staff sy’n fyfyrwyr/interniaid ad hoc |
| **Byddwch yn atebol i:** | Pennaeth Gwasanaethau’r Aelodaeth |
| **Yr Hyn Rydym yn ei Gynnig** | * Datblygiad Proffesiynol, gyda chymhwyster arweinyddiaeth a rheolaeth am ddim, yn ogystal â pholisi hael ar gyfer amser i ffwrdd o’r gwaith ar gyfer astudio. * 28 diwrnod o wyliau blynyddol (ynghyd â Gwyliau Banc a phythefnos i ffwrdd o’r gwaith ym mis Rhagfyr!) * Rheolaeth linell gefnogol ac amgylchedd gwaith hwyliog * Mynediad i Gynllun Cymorth y Gweithwyr, er mwyn cynorthwyo â'ch llesiant |
| **Pwrpas** | Mae Rheolwr Llais y Myfyrwyr yn helpu i ddarparu gwasanaethau democrataidd a chynrychiolaeth Undeb y Myfyrwyr.   * Cydlynu, datblygu a gweinyddu gweithgaredd Llais Myfyrwyr o fewn Undeb y Myfyrwyr (Cynrychiolaeth Academaidd, prosesau Democrataidd, Ymgyrchoedd, cefnogaeth i’r Swyddogion Sabothol, ac Ymchwil Undeb y Myfyrwyr). * Bod yn rheolwr llinell ar Dîm Llais y Myfyrwyr er mwyn iddynt gyflawni eu gwaith yn effeithiol ym meysydd cynrychiolaeth, democratiaeth, ymgyrchoedd, a mwy. * Gweithio mewn partneriaeth gydweithredol gyda swyddogion etholedig, myfyrwyr, a staff y Brifysgol i gefnogi a datblygu'r system cynrychiolwyr academaidd yn ogystal â phrosesau democrataidd ehangach yr Undeb. * Sicrhau bod Llais y Myfyrwyr yn cael ei ddefnyddio i gyfoethogi profiad academaidd myfyrwyr trwy gyfleoedd effeithiol i fyfyrwyr fynegi eu barn, ynghyd â bod yn rhan weithredol o brosesau gwneud penderfyniadau yn eu disgyblaethau, Athrofeydd, a’r Brifysgol yn ehangach. * Gwrando'n astud a chymryd rhan mewn trafodaethau, gan ystyried yr effaith a'r cyfleoedd yn y trafodaethau hynny mewn perthynas ag Undeb y Myfyrwyr. |

**Dyletswyddau Cyffredinol**

* Cynorthwyo a chynghori’r swyddogion myfyrwyr etholedig wrth iddynt gyflawni eu nodau ac amcanion.
* Diwallu holl gyfrifoldebau perthnasol iechyd a diogelwch.
* Cydymffurfio â holl bolisïau a gweithdrefnau perthnasol Undeb y Myfyrwyr.
* Bod yn barod i addasu i unrhyw newidiadau, gan feithrin sgiliau a gwybodaeth newydd a pherthnasol trwy gymryd cyfrifoldeb priodol dros eich datblygiad proffesiynol eich hun.
* Cynrychioli Undeb y Myfyrwyr mewn rhwydweithiau proffesiynol, digwyddiadau a chynadleddau perthnasol.
* Arwain ar yr Adroddiad Ansawdd Blynyddol a dulliau adrodd eraill.
* Mynychu, cyfrannu a helpu i baratoi staff ar gyfer pwyllgorau'r Brifysgol, a hwyluso cynrychiolaeth Undeb y Myfyrwyr.
* Arwain ar ddatblygu, hwyluso a chyflwyno sesiynau Sefydlu ar y cyd â Thîm Llais y Myfyrwyr a’r tîm staff ehangach lle bo’n briodol.
* Cefnogi a hyrwyddo gwerthoedd Undeb y Myfyrwyr wrth gyflawni eich dyletswyddau, gan ddangos ymrwymiad i gydraddoldeb, dwyieithrwydd, cynaladwyedd a democratiaeth.

**Dyletswyddau Cyffredinol – Democratiaeth**

* Cefnogi’r Tîm Llais Myfyrwyr i hwyluso a chynnal Cynghorau Campws, Cyngor yr UM a’r Cyfarfod Cyffredinol Blynyddol, a.y.b.
* Cynorthwyo Tîm Llais y Myfyrwyr i gydlynu hyfforddiant a datblygiad Swyddogion Rhan-Amser etholedig a’u cefnogi i osod a chyflawni amcanion perthnasol.
* Gweithredu fel Cynorthwyydd i'r Dirprwy Swyddog Canlyniadau wrth gynnal etholiadau llwyddiannus.
* Cefnogi Tîm Llais y Myfyrwyr i drefnu, hwyluso a chyflwyno ymgyrchoedd fel y nodir gan y swyddogion etholedig.
* Cefnogi Tîm Llais y Myfyrwyr i gasglu mewnbwn ac adborth myfyrwyr a'i ddefnyddio i greu cyfleoedd newydd i ennyn diddordeb myfyrwyr.

**Dyletswyddau Cyffredinol – Cynrychiolaeth Academaidd**

* Cefnogi Tîm Llais y Myfyrwyr wrth gydlynu’r gwaith o hysbysebu, ethol, a hyfforddi Cynrychiolwyr Cwrs a Llais y Myfyrwyr PCyDDS.
* Cynorthwyo'r Tîm Llais y Myfyrwyr i hwyluso'r gwaith o baratoi Cynrychiolwyr ar gyfer cyfarfodydd a'u helpu i ddysgu sut i ddynodi problemau ac arfer da o fewn disgyblaethau ac Athrofeydd.
* Rheoli a chynnal cronfa ddata gywir o Gynrychiolwyr, ochr-yn-ochr â Thîm Llais y Myfyrwyr, gan adrodd yn flynyddol ar ddemograffeg y myfyrwyr sy’n cymryd rhan gan greu cynllun gweithredu ar sut i ddileu rhwystrau i gyfranogiad.
* Datblygu a rheoli perthnasoedd â rhanddeiliaid ar bob lefel o'r brifysgol er mwyn cynorthwyo Cynrychiolwyr i gyflawni eu hamcanion.
* Monitro effaith Llais y Myfyrwyr mewn cyfarfodydd ar lefel disgyblaeth, ysgol, ac Athrofa, gan adrodd ar dueddiadau a deilliannau materion a godwyd gan Gynrychiolwyr ar draws y Brifysgol.
* Cynorthwyo â hyrwyddo'r ystod lawn o arolygon adborth myfyrwyr ar-lein a gynhelir bob blwyddyn gan y sector a'r sefydliad.

**Manyleb Bersonol - Hanfodol**

* Profiad o gynrychiolaeth, democratiaeth, a/neu waith ymgyrchu.
* Gwybodaeth, profiad a dealltwriaeth o reoli gwirfoddolwyr a'r gefnogaeth sydd ei hangen arnynt.
* Sgiliau cyfathrebu a siarad cyhoeddus cryf, yn enwedig y gallu i gyfathrebu'n effeithiol â gwahanol fathau o bobl.
* Profiad o ddarparu a chyflwyno amrywiaeth o sesiynau hyfforddi
* Y gallu i sefydlu perthynas weithio effeithiol â chydweithwyr, yn fewnol ac yn allanol, ar draws sefydliadau mawr.
* Profiad o gynnal gweithgareddau prosiect yn llwyddiannus i ddiwallu nodau ac amcanion a osodwyd.
* Ymrwymiad i ddod o hyd i ffyrdd blaengar o drafod amrywiaeth o faterion â gwahanol grwpiau o bobl.
* Diddordeb mewn polisi Addysg Uwch ac ym manylion rheoliadau academaidd (neu gyfatebol)
* Gallu gweithio'n annibynnol, yn ogystal â chynllunio a chynnal gweithgareddau prosiect y cytunwyd arnynt.
* Profiad amlwg o hyfforddi eraill heb fynegi eich barn eich hun.
* Lefel briodol o Sgiliau TG a pharodrwydd i ddysgu defnyddio pecynnau meddalwedd newydd
* Ymagwedd ddadansoddol sy'n barod i gwestiynu.
* Y gallu i gynnal gweithgaredd ymchwil, ynghyd ag esbonio a chrynhoi data.
* Parodrwydd i dderbyn cyfrifoldebau ychwanegol.
* Ymrwymiad personol i gydraddoldeb, amrywioldeb a chynhwysiant

**Manyleb Bersonol - Dymunol**

* Profiad o weithio mewn Undeb Myfyrwyr.
* Profiad o reolaeth llinell a/neu brofiad gwaith cyfatebol yn cefnogi cydweithwyr.
* Gwybodaeth am fframweithiau a strwythurau sefydliadau AU.
* Addysg i lefel gradd neu gyffelyb, neu brofiad sy'n cyfateb i hynny.
* Dealltwriaeth dda o rôl y Swyddogion ac Undebau Myfyrwyr mewn sefydliadau AU.
* Gallu cyfathrebu trwy gyfrwng y Gymraeg, neu barodrwydd i ddysgu'r iaith at y safon angenrheidiol.